Waardigheid vir oorlewendes van seksuele  geweld 

Thuthuzela-sorgsentrums is tot stand gebring om die proses vir die aanmelding van verkragting en ander seksuele misdrywe te verbeter. Slagoffers word nou in 'n waardige en sorgsame omgewing bygestaan.
Die sentrums word deur die Nasionale Vervolgingsgesag in bedryf gestel, in samewerking met die departemente van Gesondheid; Maatskaplike Ontwikkeling; en Justisie en Staatkundige Ontwikkeling, asook die Suid-Afrikaanse Polisiediens.
Daar is sewe sentrums in Gauteng, waarvan die eerste een in 2000 by die Chris Hani Baragwanath Hospitaal geopen is.
Dr Efadzwa Tipoy, 'n  senior kliniese bestuurder wat aan die hoof staan van die Sinakekelwe Thuthuzela Sorgsentrum, het lede van die gemeenskap aangeraai om, indien hulle slagoffers van seksuele geweld sou word, die voorval so gou moontlik by die sentrum aan te meld.
“Die geriewe bied behandeling wat voorkom dat seksueel oordraagbare infeksies soos Hepatitis B en MIV oorgedra word. Pille wat swangerskap as gevolg van seksuele geweld voorkom, sal ook voorsien word. Moet jouself nie was nie; draai die klere wat jy gedra het in bruin papier toe (nie plastiek nie) en bring dit saam met jou na die sorgsentum toe,” sê dr Tipoy.
Hy het voorts gesê dat daar sedert  die opening van die sentrum groot begrip was vir die dienste wat hulle bied en dat kliënte se menswaardigheid herstel word omdat hulle kan stort nadat hulle ondersoek is.
Een van die uitdagings waarvoor die kliniek te staan kom, is dat kliënte dikwels te lank ná die voorval daar aankom – dit is belangrik dat be wyse versamel en medikasie binne 72 uur ná die aanval toegedien word.